**ΚΑΙΝΑ ... (ΤΗΛΕ)ΔΑΙΜΟΝΙΑ**

Ήρθε η μέρα, αγαπημένοι συμμαθητές και καθηγητές, που οι γονείς μας δεν γκρινιάζουν για το πόσο καθόμαστε μπροστά στο κινητό και τον υπολογιστή μας! Ήρθε η ώρα που ανησυχούν μην "πέσει" το ίντερνετ και αν είναι καλός και επαρκής ο εξοπλισμός του pc μας! Και όλο αυτό το προκάλεσε ένας κορωνοϊός! Ξαφνικά το "τηλέ-", αυτό το λόγιο αχώριστο μόριο που μαθαίναμε στη Γλώσσα, πήγε και κόλλησε μπροστά σε όλες τις λέξεις που έχουν σχέση με το σχολείο, φέρνοντας αλλαγές στη σχολική μας ζωή, άλλες θετικές και άλλες αρνητικές.

Μετά από δύο μήνες λοιπόν τηλεκπαίδευσης αναλογιζόμαστε πόσοι νέοι δρόμοι άνοιξαν μπροστά μας και πώς γίναμε μέλη μιας ηλεκτρονικής τάξης. Καταρχάς εκμηδενίσαμε την απόσταση και ανεξαρτητοποιηθήκαμε από αυτή ενώ αποκτήσαμε πρόσβαση σε ένα πλούσιο πληροφοριακό υλικό και ήρθαμε σε επαφή με εργαλεία μάθησης τόσο ελκυστικά που έκαναν τη γνώση διασκέδαση. Πόσες καινούριες λέξεις μπήκαν στη μαθητική μας ζωή μας: kahoot it, wordart, youtube, photodentro κ.λπ.! Επίσης η επικοινωνία μας έγινε σχεδόν καθημερινή και χωρίς εξαιρέσεις ενώ όλοι, λιγότερο ή περισσότερο, εξασκηθήκαμε στη χρήση του ηλεκτρονικού υπολογιστή. Τέλος σε κάποιες περιπτώσεις δόθηκε η δυνατότητα σε άτομα με ειδικές ανάγκες να ξεπεράσουν εμπόδια και να συμμετάσχουν στη διαδικασία πιο ισότιμα και ενεργά.

Μπορεί άραγε ωστόσο να μας μεταδώσει το e-learning όσα μας μετέδιδε το σχολείο και βοηθούσαν στην ολόπλευρη ανάπτυξη της προσωπικότητάς μας; Όταν για παράδειγμα μαθαίναμε, χωρίς να το καταλαβαίνουμε, από τον ίδιο τον τρόπο λειτουργίας του σχολείου τι σημαίνει δημοκρατία, ελευθερία, δικαιοσύνη, διάλογος και, από τη σχέση με τους συμμαθητές μας, την αξία της συνεργασίας, της αλληλεγγύης και του συναγωνισμού ή όταν η επεξήγηση στην απορία μας από τον καθηγητή συνοδευόταν από ένα αστείο ή ένα χαμόγελο; Είναι γεγονός πως η τηλεκπαιδευση σημαίνει συναισθηματική και κοινωνική απομόνωση των μαθητών ενώ τα πράγματα είναι ακόμη χειρότερα για τους μαθητές που δε διαθέτουν, για οικονομικούς κυρίως λόγους, τα μέσα να συμμετάσχουν σε αυτή, κάτι που όχι μόνο εμποδίζει την πρόοδό τους αλλά τους προκαλεί και συναισθήματα μειονεξίας και αποκλεισμού.

Το συμπέρασμα λοιπόν είναι ένα: εξ αποστάσεως και συμβατική εκπαίδευση δεν είναι ανταγωνιστές. Ο ρόλος τους δασκάλου είναι αναντικατάστατος και ο ρόλος της τηλεκπαίδευσης συμπληρωματικός αλλά αναγκαίος.

ΝΑΝΤΙΑ ΜΠΑΣΔΑΝΗ (Σχολική Διαδικτυακή Εφημερίδα, 8-5-2020)